बीबीसी से हुई एक खास बातचीत में अगर कल्कि ये नहीं बताती कि उनके उपनाम का सही उच्चारण केकलां हैं तो हम भी उन्हें कोचलिन के नाम से ही संबोधित करते रहते.जब इस बातचीत के दौरान कल्कि ने अपना पूरा नाम लिया तो हमें बड़ा आश्चर्य हुआ. हमारे इस आश्चर्य को भांपते हुए कल्कि बोली, ''मेरा नाम कल्कि केकलां है लेकिन सब मुझे कोचलिन बुलाते हैं क्योंकि अंग्रेजी में मेरा उपनाम लिखा ही उस तरह से जाता है न.''वैसे हाल ही में कल्कि केकलां नज़र आई दिबाकर बैनर्जी की फिल्म शांघाई में. फिल्म में उन्हें उनके काम के लिए खूब सराहा गया. खासतौर पर कल्कि के पति और फिल्मकार अनुराग कश्यप को तो फिल्म में कल्कि कमाल की लगी, उन्होंने ये भी कहा कि 'शांघाई' कल्कि की अब तक की बेहतरीन फिल्म है. लेकिन खुद कल्कि कैसे आंकती हैं शांघाई में अपने काम को?इस सवाल का जवाब देते हुए कल्कि कहती हैं, ''मेरी अपनी फिल्मों के बारे में, अपने काम के बारे में कोई राय नहीं है, जब भी मैं अपनी कोई फिल्म देखती हूँ तो मुझे तो अपने काम में बुराई ही नज़र आती है. लेकिन अगर अनुराग को 'शांघाई' में मेरा काम पसंद आया तो ये अच्छी बात है.''फिल्में तो ठीक हैं लेकिन फिल्मों के अलवा और किन चीज़ों में कल्कि का मन लगता है. क्या कर रही हैं वो आजकल?बीबीसी के इस सवाल का जवाब देते हुए कल्कि कहती हैं, ''आजकल मैं एक नाटक लिख रही हूँ. ये मेरा दूसरा नाटक है. लेकिन मुझे ये नहीं पता कि मैं इस नाटक का मंचन कब कर पाऊँगी क्योंकि अभी मैं दो फिल्में करने में व्यस्त हूँ.''कौन सी हैं ये दो फिल्में? कल्कि कहती हैं, ''मैं जो दो फिल्में कर रही हूँ उनमें से एक है अयान मुख़र्जी की 'ये जवानी है दीवानी'. दूसरी फिल्म है 'एक थी डायन'. ये फिल्म एक नए निर्देशक की है जिनका नाम है कनन अय्यर. ये दोनों ही फिल्में एक दूसरे से बिलकुल अलग हैं. जहाँ अयान की फिल्म को धर्मा प्रोडक्शन बना रहे हैं और ये एक बहुत ही खुशनुमा फिल्म है. वहीँ डायन एक 'सुपर नैचुरल थ्रिलर' है.''